### Beslutningstema

I denne sag skal det besluttes hvilke VE-sager planlægningen skal fortsætte for.

### Historik

Kommunalbestyrelsen fastsatte den 31. marts 2021 ansøgningsfristen for anden runde af vedvarende energi ansøgninger til den 15. december 2021.

Klima-, Vækst- og Udviklingsudvalget godkendte den 12. januar 2022 hvilket materiale, der skulle fremlægges på Kommunalbestyrelsesmødet den 31. marts 2022.

Kommunalbestyrelsen godkendte den 31. marts 2022 at indstille 22 ansøgninger.

Klima-, Vækst- og Udviklingsudvalget orienteredes den 6. april 2022 om den videre proces.

Klima-, Vækst- og Udviklingsudvalget godkendte den 11. maj 2022 proces- og tidplan for idehøring.

### Sagsfremstilling

Jf. Klima-, Vækst- og Udviklingsudvalgets beslutning den 11. maj 2022, har der været afholdt en idehøring vedrørende de indkomne ansøgninger til vedvarende energiprojekter. Desuden blev der udsendt spørgeskema til projektejerne med en række uddybende spørgsmål relateret til de politiske guidelines.

Formålet med idehøringen er at indkalde ideer og forslag, inden den egentlige planlægning kan sættes i gang. Formålet er, at alle skal have mulighed for at fremkomme med deres ideer og forslag til de berørte arealers anvendelse.

I den gennemførte idehøring er der modtaget i alt 497 høringssvar. Høringssvarene er vedlagt sammen med forvaltningens bemærkninger til disse.

Energinet gør i deres høringsvar opmærksom på, at nogle projekter ligger inden for planlægningszonen for 400 kV forbindelsen mellem [adresse] og grænsen. Planlægningszonen er et 400 m. bredt tracé. Projekter inden for zonen kan ikke sendes i høring eller vedtages, før Staten har vedtaget landsplandirektivet for 400 kV forbindelsen. Energinet oplyser, at de forventer at sende Miljøkonsekvensrapporten for projektet i høring i fjerde kvartal 2022. Det er ikke muligt at oplyse, hvornår Landsplandirektivet sendes i høring eller godkendes. Efter vedtagelsen af Landsplandirektivet kan kommunen vedtage projekter inden for planlægningszonen, sålænge de ikke er i modstrid med Landsplandirektivet, dvs. overholder respektafstande osv.

Forvaltningen gør opmærksom på, at der endnu er uafklarede forhold, der kan gøre sig gældende i den videre planlægning. En del vil først blive belyst i den videre planproces. Dertil er der de statslige interesser med Testmølleområde samt Energiparksudpegning, som kan være begrænsende.

Forvalningen vurderer ikke, at der i idehøringsfasen er indkommet nye oplysninger, der hindrer en videre planlægning af ansøgningerne.

Svarene på de uddybende spørgsmål fra projekterne på de supplerende kriterier til VE-guidelines fra projektudviklerne er vedlagt.

### Lovgrundlag

Planloven

### Direktøren for Teknik, Klima og Beskæftigelse indstiller,

at idet der i idehøringsfasen ikke er indkommet nye oplysninger, der hindrer videre planlægning af ansøgningerne, kan ansøgningerne videresendes til planlægning, og

at indstillingen videresendes til Økonomiudvalget og Kommunalbestyrelsen.

### Beslutning

Bilag opdateres.

Et flertal i udvalget bestående af Leif Berg (L), Finn Mogensen (A), Stefan Møller (F) og Joachim Hermansen (V) beslutter at videresende ud fra en samlet vurdering af ansøgningerne projekt nr. 3, 4, 5, 12, 13, 15, 16, 17, 18, 8+20 og 21. Jean Bach (T) går imod udvalgets anbefaling, idet han ønsker, at alle projekter kan videresendes til planlægning.